RO
20.3.2023
Jurnalul Oficial al Uniunii Europene
L 80/1
I (Acte legislative)
REGULAMENTE REGULAMENTUL (UE) 2023/606 AL PARLAMENTULUI EUROPEAN ȘI AL CONSILIULUI din 15 martie 2023 de modificare a Regulamentului (UE) 2015/760 în ceea ce privește cerințele referitoare la politicile de investiții și condițiile de funcționare ale fondurilor europene de investiții pe termen lung și sfera activelor de investiții eligibile, cerințele privind structura și diversificarea portofoliului, precum și împrumutul de numerar și alte reguli ale fondurilor (Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 114, având în vedere propunerea Comisiei Europene, după transmiterea proiectului de act legislativ către parlamentele naționale, având în vedere avizul Comitetului Economic și Social European (1), hotărând în conformitate cu procedura legislativă ordinară (2), întrucât: (1)
De la adoptarea Regulamentului (UE) 2015/760 al Parlamentului European și al Consiliului (3), numai câteva fonduri europene de investiții pe termen lung (ELTIF) au fost autorizate.
Valoarea agregată a activelor nete ale acestor fonduri a fost estimată la aproximativ 2 400 000 000 EUR în 2021.
(2)
Datele de piață disponibile indică faptul că dezvoltarea segmentului ELTIF nu s-a extins conform așteptărilor, cu toate că Uniunea a pus accentul pe promovarea finanțării pe termen lung în Uniune.
(3)
Anumite caracteristici ale pieței ELTIF, printre care numărul mic de fonduri, valoarea mică a activelor nete, numărul mic de jurisdicții în care ELTIF sunt domiciliate și o structură a portofoliului orientată către anumite categorii de investiții eligibile, demonstrează că piața este concentrată atât din punct de vedere geografic, cât și din punctul de vedere al tipului de investiții.
În plus, se pare că există o lipsă de conștientizare și de alfabetizare financiară, precum și, cel mai important, niveluri scăzute de încredere și de fiabilitate în ceea ce privește industria financiară, care trebuie depășite pentru ca ELTIF să devină mai accesibile și mai populare în rândul investitorilor de retail.
Prin urmare, este necesar să se revizuiască funcționarea cadrului juridic pentru funcționarea ELTIF pentru a se asigura direcționarea mai multor investiții către întreprinderile care au nevoie de capital și către proiecte de investiții pe termen lung.
(1) JO C 290, 29.7.2022, p. 64.
(2) Poziția Parlamentului European din 15 februarie 2023 (nepublicată încă în Jurnalul Oficial) și Decizia Consiliului din 7 martie 2023.
(3) Regulamentul (UE) 2015/760 al Parlamentului European și al Consiliului din 29 aprilie 2015 privind fondurile europene de investiții pe termen lung (JO L 123, 19.5.2015, p. 98).